b'\n_START_ARTICLE_\nPiirissaare vanausuliste palvemaja\n_START_SECTION_\nKirjeldus\n_START_PARAGRAPH_\nPalvemaja oli r\xc3\xb5htpalkidest ehitatud \xc3\xbchekorruseline eesruumiga hoone. Eesruumi kohal oli torn. Palvemaja oli viil-, ent selle torn kelpkatusega. V\xc3\xa4lisseinad olid kaetud horisontaalse laudisega._NEWLINE_Palvemajas sees oli kaks ruumi, mis m\xc3\xb5lemad olid ahik\xc3\xbcttega._NEWLINE_Palvemajas asus 40 kunstim\xc3\xa4lestiseks tunnistatud eset.\n_START_SECTION_\nAjalugu\n_START_PARAGRAPH_\nEesti Vabariigi esimesel iseseisvusperioodil oli Piirissaarel kaks vanausuliste palvemaja \xe2\x80\x93 Piiri ja Saare k\xc3\xbclades. Saare k\xc3\xbclla ehitati palvemaja arvatavasti seoses Saarek\xc3\xbcla vanausuliste koguduse registreerimisega 1920. aastatel._NEWLINE_Piiri k\xc3\xbclas asunud palvela h\xc3\xa4vis Teises maailmas\xc3\xb5jas. P\xc3\xa4rast s\xc3\xb5da \xc3\xbchendati Piirik\xc3\xbcla ja Saarek\xc3\xbcla kogudused ning usuelu koondus Saare k\xc3\xbclla. Nii j\xc3\xa4i palvemaja Saarek\xc3\xbcla vanausuliste koguduse k\xc3\xa4sutusse.\n_START_SECTION_\nOmandivaidlus\n_START_PARAGRAPH_\n2005. aasta alguseks pidid k\xc3\xb5ik Eestis tegutsevad usu\xc3\xbchendused ennast \xc3\xbcmber registreerima. Saarek\xc3\xbcla vanausuliste kogudus j\xc3\xa4ttis registreerimise \xc3\xb5igeaegselt tegemata ja lakkas seega \xc3\xb5iguslikult olemast._NEWLINE_2015. aasta juuli l\xc3\xb5pus registreeriti MT\xc3\x9c Piirissaare Vanausuliste Kogudus, mis peab ennast saarel tegutsenud koguduste \xc3\xb5igusj\xc3\xa4rglaseks. Koguduse esindaja Fjodor Korotkovi s\xc3\xb5nul soovis uus kogudus palvemaja omanikuks saamise korral selle korda teha._NEWLINE_Palvemaja korras hoidnud Saarek\xc3\xbcla vanausuliste kogudus ei olnud asjade k\xc3\xa4iguga n\xc3\xb5us ning otsustas oma \xc3\xb5iguste kaitseks kohtusse p\xc3\xb6\xc3\xb6rduda.'